  Майя Бывальцева Удмуртиын витетӥ классын дышетскисьёслы азьланяз но ӵукнаосы йӧл сётъялозы. Со сяна, программае бадӟымгес классъёсын дышетскисьёсты но пыртыны быгатозы. Со сярысь ивортӥз элькунысь дышетонъя но наукая министр Алексей Мирошниченко. «Витетӥ классны дышетскисьёслы йӧл сётэмысь дугдон сярысь вераськон уг мыны. Со сяна, али малпаськиськомы азьланяз вылэгес тубыны — асьмелэн 6-тӥ но, 7-тӥ но классъёсын вань пиналъёс, кудъёсызлы йӧл юыны эмчиос ӵекто. Куарусёнысен ӧвӧл ке но, ми со пола одно ик мыном», — вераз со. Министрлэн верамезъя, школаын сюдонэз радъян ужен али выре элькунысь промышленностья но вузкаронъя министерство, нош дышетонъя но наукая министерство юрттӥсь гинэ луэ. Куарусёнысен югдур воштӥськыны кулэ, ужен солэн удысэз выроз. «Милям валтӥсь ужпуммы мае ке кулэстон яке утялтон бордын ӧвӧл. Оглом сюдонъя лыдпусъёсмы милям туж умой, но ӵукна сюдонъя ляб. Роспотрбенадзор одно ик кык пол сюдыны куре. Ӵукна кулэ сюдыны, соин ик кивалтэтлэн тӧроез Виктор Савельев министерство азе огъя радлык кылдытыны ужпум пуктэ: ӵукна — йӧл, нуназеян. Али милям йӧл но сюдон — пӧртэм люкетъёс, сое валчеяны кулэ», — вераз Алексей Мирошниченко. Тодэ вайытом, 2017-тӥ арын Удмуртилэн кивалтэтэз «Детское питание» программаез азинтыны но школаосысь сиськонниосын тӥрлыкез воштыны чакла. Кун программаез быдэсъяны туэ элькун коньдэтысь 233 миллион манет висъямын. Ӵектос улсын 15 классъёсын дышетскись 82 сюрс пиналъёс йӧл басьто. Тегъёс: Дышетон Ижкар АлексейМирошниченко Удмуртия пиналъёс школаос коньдэт кивалтэт йӧл Дышетонъянонаукаяминистерство  